Europa, die oorlog in Oekraïne en die Duitsers?Deur dr. Pieter Mulder Dr. Pieter Mulder Ek was die afgelope tyd vir ŉ week in Duitsland. Die land met die sterkste ekonomie in Europa. Baie mense verwag dat met die Russiese inval in Oekraïne, Duitsland die leiding in Europa moet neem. Tog gebeur dit nie. Die teendeel is waar. Duitsland is dikwels die swakste skakel in die Weste en Europa se reaksie op die Russiese inval. Hoe kan ek sê die Duitsers is swak en hulle sukkel? Ek het self gedink ek sal dit nooit sê nie. Ek praat natuurlik van die huidige na-oorlogse Duitsers. Nie die Duitsers van die twee Wêreldoorloë nie. Die mees gevorderde motors in die wêreld word deur die Duitsers gebou. Hulle is bekend vir gevorderde tegnologie, betroubaarheid en dissipline. Dit is duidelik dat hulle nie met motors sukkel nie −maar hulle sukkel om die Russiese inval in Oekraïne te verstaan en hulle sukkel hoe om daarop te reageer. In gesprekke is ek telkens na die Amerikaanse politieke filosoof, Francis Fukuyama en sy boek The End of History, verwys. Die Duitsers het werklik geglo die groot ideologiese wêreldgevegte is vir altyd verby. Presies soos Fukuyama geskryf het. Die liberale demokrasie en vryemarkstelsel het met die val van die Berlynse muur in 1989 gewen en alle stryd is nou verby. Die enkele oorblywende konflikte in die wêreld is maar die laaste stuiptrekkings voor almal by liberale demokrasie en ewige vrede eindig. Daarom is militêre mag ŉ uitgediende begrip as ŉ internasionale magsinstrument. Dit is, volgens die Duitsers, vervang met internasionale organisasies en die internasionale reg wat probleme sonder geweld tussen lande uitsorteer. Ek was verder verbaas oor hoe trots die Duitsers op hulle militêre onvermoë is. Amper ŉ soort morele meerderwaardigheid bo ander lande wat nog baie geld aan wapens bestee. Natuurlik verstaan mens dit uit hulle Nazi- en Tweede Wêreldoorlog-verlede waar miljoene dood is. Die werklikheid is egter dat hulle hierdie luukse standpunt oor die afskaal van militêre begrotings en mag net kon hê omdat Amerika en Navo ŉ militêre veiligheid-sambreel oor hulle gehou het. Die Russiese inval was teen hierdie agtergrond vir hulle ŉ yslike skok. Skielik het alles verander. Nog erger was die besef dat internasionale organisasies soos die Verenigde Nasies (VN), die Europese Unie (EU) en Navo dit nie kan stop nie. Die internasionale reg en die internasionale howe kan ook nie die Russiese inval stop nie. Verder lyk dit of die dreigemente van internasionale verhore Russiese leiers soos Poetin glad nie afskrik nie. Thomas Bagger, wat tot onlangs hoof van buitelandse beleidsbeplanning in Duitsland was, het geskryf: “Die einde van die geskiedenis, soos Fukuyama dit beskryf, was ŉ Amerikaanse idee, maar in Duitsland was dit ons werklikheid. Het ons dit na 1989 geleef en beleef”. Die feite is dat ná 1989 al meer lande demokraties geword het en by die EU aangesluit het. Dit het die Fukuyama-werklikheid en voorspellings bevestig. Duitsland se ontkenning dat magspolitiek steeds ŉ belangrike rol internasionaal speel, het onafwendbaar gelei tot swak strategiese denke op internasionale vlak. Daarom is Duitsland, nieteenstaande waarskuwings, 40% afhanklik van Russiese gas en energie. Dit maak hom ŉ swak skakel in Westerse sanksie-besluite teen Rusland. Duitsland se trots op sy militêre onvermoë maak hom ŉ swak skakel in militêre hulpverlening aan Oekraïne. Die Duitse besluitnemers sukkel om besluite oor militêre hulp aan Oekraïne te neem en uit te voer. Oekraïne se president, Wladimir Zelensky, het harde woorde vir die Duitsers gehad toe hy onlangs hulle parlement toegespreek het. “Met Rusland se inval is julle weer agter ŉ Berlynse muur,” het hy gesê. “Hierdie keer loop dit in die middel van Europa.” “Tear down this wall” was Reagan se beroemde woorde oor die Berlynse muur aan Gorbachev tydens die Koue Oorlog. Zelensky het die Duitsers gevra om Oekraïne meer te help en meer betrokke te raak. Hy het sy toespraak geëindig met “tear down this wall”. En Suid-Afrika? Ons glo ewe dapper ons is neutraal. Maar die ANC gebruik Poetin se woorde van “net ŉ militêre operasie” en stem in die VN teen mosies wat die Russiese inval veroordeel. Jy kan nie neutraal wees as ŉ land blatant die Verenigde Nasies se Handves oortree nie. Ons is aan die verkeerde kant van die nuwe muur in die wêreld. Pasop. Westerse lande het lang geheues. En Afrikaners? Leer uit al hierdie gebeure weer president Paul Kruger se les tydens die Anglo-Boereoorlog toe almal baie simpatie met die Boere gehad het maar geen land kom help het nie. Hou die wêreld op hoogte met wat in Suid-Afrika gebeur. Ek het verskeie kere die VN se Menseregtekommissie en ander liggame in die buiteland toegespreek oor regstellende aksie, rassisme en onderdrukking in Suid-Afrika. Maar ons moet nie in ons beplanning staatmaak op buitelandse militêre hulp as alles hier verkeerd loop nie. Dit sal nie gebeur nie. As ons gelukkig is, kan ons ŉ Westerse protesnota en dalk ŉ mosie van veroordeling van die ANC-regering by die VN kry.